**დანართი**

**დამტკიცებულია**

 **სსიპ - შოთა რუსთაველის საქართველოს ეროვნული სამეცნიერო**

**ფონდის გენერალური დირექტორის**

**2022 წლის 13 იანვრის #01 ბრძანებით**

**სსიპ შოთა რუსთაველის საქართველოს ეროვნული სამეცნიერო ფონდისა და**

**გერმანიის იულიხის კვლევითი ცენტრის ერთობლივი საგრანტო**

**კონკურსის პირობები**

**მუხლი 1. ზოგადი დებულებები**

1. შოთა რუსთაველის საქართველოს ეროვნული სამეცნიერო ფონდისა (შემდგომში – ფონდი) და გერმანიის იულიხის კვლევითი ცენტრის (შემდგომში – ცენტრი) ერთობლივი საგრანტო კონკურსი (შემდგომში – საგრანტო კონკურსი) ითვალისწინებს საქართველოს უნივერსიტეტების მაგისტრანტებისა და დოქტორანტების ცენტრში სამეცნიერო სტაჟირებას, რომელიც მიზნად ისახავს:

ა) გააღრმაოს გერმანულ-ქართული სამეცნიერო თანამშრომლობა და ცენტრში სამეცნიერო

სტაჟირების გავლის გზით ხელი შეუწყოს საქართველოს უმაღლესი საგანმანათლებლო

დაწესებულებების (შემდგომში – უნივერსიტეტები) მაგისტრანტებისა და დოქტორანტების

კვალიფიკაციის ამაღლებას;

ბ) საქართველოს უნივერსიტეტების მაგისტრანტებისა და დოქტორანტებისათვის

შესაძლებლობის მიცემა ცენტრის სამეცნიერო ბაზაზე განახორციელონ ფუნდამენტური და

გამოყენებითი ხასიათის კვლევითი პროექტები;

გ) ცენტრისათვის შესაძლებლობის მიცემა, მოიზიდოს საქართველოს უნივერსიტეტებიდან

საუკეთესო მაგისტრანტები და დოქტორანტები სამაგისტრო და სადოქტორო პროგრამებისათვის საჭირო კვლევების განსახორციელებლად;

დ) ცენტრისა და გერმანიის სხვა სამეცნიერო დაწესებულებების (უნივერსიტეტების,

ინსტიტუტების) მეცნიერებთან საქართველოს უნივერსიტეტების მაგისტრანტებისა და

დოქტორანტების გრძელვადიანი თანამშრომლობის ხელშეწყობა.

2. სამეცნიერო სტაჟირების საგრანტო კონკურსში პროექტის წარდგენა შესაძლებელია შემდეგ

სამეცნიერო სფეროებში:

ა) მათემატიკური მეცნიერებები;

ბ) საინფორმაციო ტექნოლოგიები;

გ) საბუნებისმეტყველო მეცნიერებები;

დ) საინჟინრო მეცნიერებები;

ე) სიცოცხლის შემსწავლელი და სამედიცინო მეცნიერებები.

3. კონკურსი ფინანსდება საქართველოს სახელმწიფოსა და გერმანიის იულიხის კვლევითი ცენტრის ბიუჯეტებიდან და მის ადმინისტრირებას ახორციელებს ფონდი და ცენტრი ერთობლივად საქართველოს განათლებისა და მეცნიერების მინისტრის 2011 წლის 30 დეკემბრის №226/ნ ბრძანების, ფონდსა და ცენტრს შორის დოქტორანტებისა და მაგისტრანტებისათვის იულიხ-საქართველო ერთობლივად დაფინანსებული პროგრამის შესახებ 2020 წლის 28 ივლისის შეთანხმებისა და ფონდის გენერალური დირექტორის წინამდებარე ბრძანებით განსაზღვრული წესების შესაბამისად.

**მუხლი 2. კონკურსში მონაწილე სუბიექტები და მონაწილეობის პირობები**

1. კონკურსში მონაწილეობა და გრანტის მიღება შეუძლია საგრანტო კონკურსის გამოცხადების

დღისათვის 30 წლამდე ასაკის მაგისტრანტებსა და დოქტორანტებს ივ. ჯავახიშვილის სახელობის თბილისის სახელმწიფო უნივერსიტეტიდან, საქართველოს ტექნიკური უნივერსიტეტიდან, ილიას სახელმწიფო უნივერსიტეტიდან, საქართველოს აგრარული უნივერსიტეტიდან, ქუთაისის საერთაშორისო უნივერსიტეტიდან ან საქართველოს სხვა უნივერსიტეტიდან (ცენტრთან ურთიერთშეთანხმებით).

2. კონკურსში მონაწილე მაგისტრანტი უნდა იყოს ბაკალავრის ან მასთან გათანაბრებული ხარისხის მქონე, საქართველოში ავტორიზებული უნივერსიტეტის სამაგისტრო პროგრამის სტუდენტი, რომელიც მაგისტრატურის საგანმანათლებლო პროგრამისთვის საჭირო კვლევას განახორციელებს კონკურსით გათვალისწინებულ სამეცნიერო მიმართულებებში;

3. კონკურსში მონაწილე დოქტორანტი უნდა იყოს მაგისტრის ან მასთან გათანაბრებული ხარისხის მქონე, საქართველოში ავტორიზებული უნივერსიტეტის სადოქტორო პროგრამის სტუდენტი, რომელიც დოქტორანტურის საგანმანათლებლო პროგრამისათვის საჭირო კვლევას განახორციელებს კონკურსით გათვალისწინებულ სამეცნიერო მიმართულებებში.

4. კონკურსში მონაწილეს იულიხის კვლევით ცენტრში უნდა ჰყავდეს სამეცნიერო სტაჟირების სამეცნიერო ხელმძღვანელი.

5. საგრანტო კონკურსში თითოეულ მონაწილეს შეუძლია მხოლოდ ერთი პროექტის წარმოდგენა.

**მუხლი 3. ძირითადი პროგრამული მოთხოვნები**

1. საკონკურსოდ წარმოდგენილი საგრანტო პროექტი უნდა ითვალისწინებდეს შემდეგ ამოცანებს:

ა) სადიპლომო/სადისერტაციო ნაშრომის მომზადებასთან დაკავშირებული კვლევების განხორციელებას იულიხის ცენტრში;

ბ) გრძელვადიანი თანამშრომლობის დამყარებას იულიხისა და გერმანიის სხვა სამეცნიერო

ცენტრებისა და უნივერსიტეტების მეცნიერებთან;

გ) სამაგისტრო/სადოქტორო თემასთან შინაარსობრივად მჭიდროდ დაკავშირებულ სამეცნიერო ღონისძიებაზე დასწრებას ევროკავშირში;

დ) იულიხის ცენტრში მიღებული ცოდნისა და გამოცდილების დისემინაციას საქართველოში.

2. სამეცნიერო სტაჟირების ხანგრძლივობა უნდა აკმაყოფილებდეს შემდეგ პირობებს:

ა) მაგისტრანტებისათვის დაფინანსებული სამეცნიერო სტაჟირების ხანგრძლივობა

შესაბამისობაში უნდა იყოს საქართველოს უნივერსიტეტებში მათი მაგისტრატურის

საგანმანათლებლო პროგრამის კურიკულუმთან.

ბ) დოქტორანტებისათვის დაფინანსებული სამეცნიერო სტაჟირების ხანგრძლივობა

განისაზღვრება 3 წლამდე ვადით. დაფინანსებულ დოქტორანტს უფლება აქვს სამეცნიერო სტაჟირების ვადა გააგრძელოს არაუმეტეს 6 თვისა, დამატებითი დაფინანსების მოთხოვნის გარეშე. ვადის გაგრძელება შეთანხმებული უნდა იყოს ფონდთან და ცენტრთან და უნდა ეფუძნებოდეს მიმღები კვლევითი ინსტიტუტისა და იმ უნივერსიტეტის ოფიციალურ მოთხოვნას, რომელშიც ირიცხება დოქტორანტი. ცენტრში სამეცნიერო სტაჟირების ჯამური ხანგრძლივობა არ უნდა იყოს წელიწადში 8 თვეზე ან/და სემესტრში 4 თვეზე ნაკლები.

**მუხლი 4. ძირითადი ფინანსური პირობები**

1. პროექტის ბიუჯეტი შესაძლოა ითვალისწინებდეს შემდეგ მუხლებს/ხარჯვით კატეგორიებს:

ა) ფონდის მიერ ანაზღაურებად საერთაშორისო მგზავრობის ხარჯებს დანიშნულების ადგილამდე;

წელიწადში მაქსიმუმ ორი ორმხრივი მგზავრობა საქართველოსა და გერმანიას შორის

(ეკონომიური კლასით);

ბ) ცენტრის მიერ ანაზღაურებად სამოგზაურო ხარჯებს, რომელიც დაფარავს ევროკავშირის

ფარგლებში წელიწადში ერთ მოგზაურობას სამაგისტრო/სადოქტორო თემასთან შინაარსობრივად მჭიდროდ დაკავშირებულ სამეცნიერო ღონისძიებაზე დასასწრებად;

გ) ცენტრში ყოფნის პერიოდში ყოველთვიურ ფიქსირებულ სტიპენდიას, რომელიც დაფარავს

საცხოვრებელი ბინის, დაზღვევის, შიდა ტრანსპორტირების, კვებისა და სხვა ხარჯებს.

2. სტიპენდია (ცენტრში ყოფნის პერიოდში ყოველთვიური ფიქსირებული ანაზღაურება)

მაგისტრანტებისათვის შეადგენს 900 ევროს ეკვივალენტს ლარში, ხოლო დოქტორანტებისათვის – 1400 ევროს ეკვივალენტს ლარში.

3. ყოველთვიური სტიპენდიის 50%-ს ფარავს ფონდი, ხოლო 50%-ს – ცენტრი.

4. ფონდი არ ანაზღაურებს პროექტის მომზადებისა და წარდგენისათვის გაწეულ ხარჯებს.

**მუხლი 5. კონკურსზე რეგისტრაციის წესი და საკონკურსო დოკუმენტაცია**

1. საგრანტო კონკურსში პროექტის რეგისტრაცია ხორციელდება ორ ეტაპად:

ა) რეგისტრაცია ფონდის გრანტების მართვის ერთიან სისტემაში - GMUS [Grants Management

Unified System] (ბმული: http://gmus.rustaveli.org.ge) – 2022 წლის 17 იანვრიდან - 2022 წლის 31 იანვრის 16:00 საათამდე;

ბ) რეგისტრაცია ფონდის კანცელარიაში - „განცხადება კონკურსში მონაწილეობის შესახებ“

წარმოდგენით (გენერირდება კონკურსის ელექტრონული ბაზიდან) – 2022 წლის 2 თებერვლის 16:00 საათამდე.

2. ფონდის გრანტების მართვის ერთიან სისტემაში - GMUS უნდა დარეგისტრირდეს: კონკურსში მონაწილეობის მსურველი, მისი ხელმძღვანელი საქართველოდან, გამგზავნი ქართული უნივერსიტეტი და პროექტი. GMUS-ში რეგისტრაცია გულისხმობს ინფორმაციის შევსებასა და დოკუმენტების ატვირთვას PDF ფაილების სახით.

3. კონკურსში მონაწილეობის მსურველმა მაგისტრანტმა ან დოქტორანტმა GMUS-ში უნდა შექმნას „მეცნიერის პროფილი“, შეავსოს ბიოგრაფიული მონაცემები ქართულ და ინგლისურ ენებზე და ატვირთოს შემდეგი დოკუმენტები:

ა) სამეცნიერო ხარისხის დამადასტურებელი დოკუმენტი: მაგისტრანტისთვის - ბაკალავრის დიპლომი, დოქტორანტისათვის - მაგისტრის დიპლომი (ქართულად და თარგმანი ინგლისურად ან გერმანულად. თარგმანი დამოწმებული უნდა იყოს უნივერსიტეტის ადმინისტრაციის მიერ);

ბ) ცნობა მაგისტრატურის/დოქტორანტურის პროგრამაზე სწავლის შესახებ გაცემული საქართველოს მხრიდან გამგზავნი უნივერსიტეტის მიერ 2022 - 2023 წლის გაზაფხულის სემესტრის პერიოდში (ქართულად და ინგლისური თარგმანი დამოწმებული თარჯიმანთა ბიუროს მიერ).

4. საქართველოდან გამგზავნ უნივერსიტეტს (რომელთანაც აფილირებულია კონკურსანტი და გასცემს მხარდაჭერის წერილს) GMUS-ში უნდა ჰქონდეს „ორგანიზაციის პროფილი“;

5. კონკურსანტმა GMUS-ში იულიხის კვლევითი ცენტრში სამეცნიერო სტაჟირების კონკურსზე უნდა დაარეგისტრიროს „საგრანტო პროექტი“, რისთვისაც საჭიროა ქართულ და ინგლისურ ენებზე წარმოადგინოს:

ა) კრებსითი ინფორმაცია პროექტის შესახებ (ნიმუში - დანართი 2), რომელიც მოიცავს საგრანტო პროექტის საკვანძო ინფორმაციას გეგმა-გრაფიკისა და ბიუჯეტის მონაცემებით;

ბ) საგრანტო პროექტი და ცენტრში განსახორციელებელი სამეცნიერო კვლევის გეგმა, რომელიც დაბეჭდილია ცენტრის ოფიციალურ ლოგოიან ფურცელზე და ხელმოწერილია სამეცნიერო სტაჟირების სამეცნიერო ხელმძღვანელის მიერ იულიხის ცენტრიდან (დასკანირებული ინგლისური ვერსია და ქართული თარგმანი დამოწმებული თარჯიმანთა ბიუროს მიერ);

გ) კონკურსში მონაწილის ბიოგრაფია (CV) (ნიმუში - დანართი 3, გენერირებული GMUS-ის „მეცნიერის პროფილიდან“);

დ) სარეკომენდაციო წერილი - მაგისტრანტის/დოქტორანტის ხელმძღვანელისგან საქართველოდან გამგზავნი უნივერსიტეტიდან (ინგლისური და ქართული ვერსიები ხელმოწერილი ხელმძღვანელის მიერ);

ე) მოწვევის წერილი - ცენტრის მასპინძელ ინსტიტუტში გრანტის მაძიებლის ხელმძღვანელის (დაწესებულების/იურიდიული პირის) უფლებამოსილი პირის მხრიდან გაცემულ ოფიციალური წერილის დასკანირებული ინგლისური ვერსია და ქართული თარგმანი დამოწმებული თარჯიმანთა ბიუროს მიერ; იულიხის ცენტრის ინსტიტუტში მომუშავე მეცნიერის მიერ ხელმოწერილი მოწვევა (მეცნიერ-ხელმძღვანელობაზე თანხმობა) წარმოდგენილი უნდა იყოს იულიხის ოფიციალურ შტამპიან ქაღალდზე (მისამართის, ტელეფონის, ფაქსისა და ელექტრონული ფოსტის მითითებით). მოწვევა ნათლად უნდა განსაზღვრავდეს დაგეგმილი კვლევითი სტაჟირების ვადებს;

ვ) სამეცნიერო ხარისხის დამადასტურებელი დოკუმენტი: მაგისტრანტისთვის - ბაკალავრის დიპლომი, დოქტორანტისათვის - მაგისტრის დიპლომი (ქართულად და თარგმანი ინგლისურად, ან გერმანულად. თარგმანი დამოწმებული უნდა იყოს უნივერსიტეტის ადმინისტრაციის მიერ);

ზ) ცნობა მაგისტრატურის/დოქტორანტურის პროგრამაზე სწავლის შესახებ გაცემული საქართველოს მხრიდან გამგზავნი უნივერსიტეტის მიერ 2022-2023 წლის გაზაფხულის სემესტრის პერიოდში (ქართულად და ინგლისური თარგმანი დამოწმებული თარჯიმანთა ბიუროს მიერ);

თ) გერმანული ან ინგლისური ენის ფლობის დამადასტურებელი საბუთი - სერტიფიკატი, ან შესაბამისი ცოდნის დამადასტურებელი დოკუმენტი (ინგლისურად ან გერმანულად, რომელსაც თან ახლავს მისი ქართული თარგმანი დამოწმებული თარჯიმანთა ბიუროს მიერ; ინგლისური ან გერმანული ენის ცოდნის დამადასტურებელი საბუთი შეიძლება გაცემული იყოს უნივერსიტეტის ადმინისტრაციის მიერ).

6. საკონკურსო დოკუმენტაცია GMUS-ში იტვირთება PDF ფაილის სახით.

7. პროექტის რეგისტრაციის დასრულების შემდგომ პროექტს ენიჭება უნიკალური შიფრი.

8. ფონდის კანცელარიაში რეგისტრაციისათვის კონკურსანტებმა უნდა წარმოადგინონ „განცხადება კონკურსში მონაწილეობის შესახებ“ (ნიმუში - დანართი 4, გენერირდება GMUS-დან) შესაბამისად შევსებული და ხელმოწერით დამოწმებული.

9. კონკურსში გამარჯვების შემთხვევაში გრანტის მიმღებმა ფონდის კანცელარიაში უნდა წარმოადგინოს:

ა) მოწვევის წერილის ორიგინალი;

ბ) საგრანტო პროექტი და ცენტრში განსახორციელებელი სამეცნიერო კვლევის გეგმის ორიგინალი;

გ) მიზნობრივი ანგარიშის რეკვიზიტები – ამ პროექტისათვის გახსნილი მიზნობრივი საბანკო ანგარიშის ნომერი, რომელზეც ჩაირიცხება გრანტის თანხა და ცნობა ბანკიდან, რომ აღნიშნულ ანგარიშზე არ დაირიცხება სარგებელი;

10. საკონკურსო დოკუმენტაცია წარმოდგენილი უნდა იყოს ამ ბრძანებით დამტკიცებული წესების, ფორმებისა და ვადების დაცვით.

11. საკონკურსოდ განიხილება მხოლოდ ის პროექტი, რომელსაც დადგენილი ვადებისა და წესების დაცვით გავლილი აქვს ელექტრონული რეგისტრაცია და კონკურსის ელექტრონულ ფოსტაზე გაგზავნილი აქვს შესაბამისი „განცხადება კონკურსში მონაწილეობის შესახებ.“

12. პროექტის სრულყოფილად წარმოდგენაზე, ქართული და ინგლისური ვერსიების იდენტურობასა და თარგმანის ხარისხზე პასუხისმგებელია კონკურსში მონაწილე.

**მუხლი 6. კონკურსის ადმინისტრირება**

1. კონკურსის ადმინისტრირების ეტაპებია:

ა) საგრანტო კონკურსის გამოცხადება;

ბ) საგრანტო პროექტების წარდგენა/კონკურსში რეგისტრაცია;

გ) საგრანტო პროექტების კონკურსის პირობებთან და მოთხოვნებთან შესაბამისობის დადგენა და დადგენილი ხარვეზების გამოსწორება;

დ) საგრანტო პროექტების ცენტრში გადაგზავნა;

ე) ცენტრის მიერ დასაფინანსებელი საგრანტო პროექტების შერჩევა;

ვ) გამარჯვებული საგრანტო პროექტების წარდგენა ფონდისთვის დასამტკიცებლად;

ზ) გამარჯვებულ კონკურსანტებთან საგრანტო ხელშეკრულებების გაფორმება;

2. ფონდი უფლებამოსილია კონკურსზე წარმოდგენილ პროექტზე დართული დოკუმენტების ტექნიკური ექსპერტიზის საფუძველზე დაადგინოს ხარვეზი და იმოქმედოს კანონის შესაბამისად.

3. ფონდი უფლებამოსილია საგრანტო კონკურსის ნებისმიერ ეტაპზე კონკურსიდან მოხსნას პროექტი, რომელიც არ შეესაბამება კონკურსის მიზნებისათვის დადგენილ მოთხოვნებს, არასრულყოფილია ან შეიცავს ყალბ ინფორმაციას.

**მუხლი 7. პროექტების შეფასება**

კონკურსის მოთხოვნებთან შესაბამისობაში მყოფი რეგისტრირებული პროექტების შეფასება და კონკურსში გამარჯვებულის გამოვლენა განხორციელდება საქართველოს განათლებისა და მეცნიერების მინისტრის 2011 წლის 30 დეკემბრის №226/ნ ბრძანების მე-8 მუხლში განსაზღვრული წესებით.

**მუხლი 8. საგრანტო ხელშეკრულება**

1. დასაფინანსებლად შერჩეული პროექტების ფონდის გენერალური დირექტორის მიერ დამტკიცების შემდეგ ფონდი უზრუნველყოფს გრანტის მიმღებებთან საგრანტო ხელშეკრულებების გაფორმებას, რომელშიც დეტალურად გაიწერება ურთიერთვალდებულებათა პირობები.

2. საგრანტო ხელშეკრულება გაფორმდება კონკურსში გამარჯვებულებთან, რომლებიც წარმოადგენენ ამ პირობების მე-5 მუხლის მე-9 პუნქტით გათვალისწინებულ დოკუმენტებს.

3. ხელშეკრულების გაფორმების შემდეგ პროექტის საგრანტო დაფინანსება ხორციელდება 6-თვიანი ტრანშების სახით. გრანტის თანხები გადაირიცხება პროექტის მიზნობრივ ანგარიშზე ავანსის სახით. პირველი ტრანში გადაირიცხება ხელშეკრულების გაფორმებიდან 30 კალენდარული დღის ვადაში. ყოველი მომდევნო ტრანში გადაირიცხება შესაბამისი საანგარიშო პერიოდის შუალედური ანგარიშების განხილვის აქტის საფუძველზე. საანგარიშო პერიოდის ხანგრძლივობა შეადგენს 6 თვეს.

**მუხლი 9. პროექტის შესრულების მონიტორინგი**

1. გრანტის მიმღები ვალდებულია ყოველი საანგარიშო პერიოდის ბოლოს ფონდის გენერალური დირექტორის მიერ დამტკიცებული ფორმების შესაბამისად ფონდს წარუდგინოს პროექტის ფარგლებში განხორცილებული პროგრამული აქტივობებისა და გაწეული ხარჯების დოკუმენტირებული ანგარიში.

2. ფონდი ახორციელებს დაფინანსებული პროექტების საგრანტო ხელშეკრულების შესრულების მონიტორინგს (შემდგომში - მონიტორინგი) საქართველოს განათლებისა და მეცნიერების მინისტრის 2011 წლის 30 დეკემბრის №226/ნ ბრძანების მე-10 მუხლში განსაზღვრული წესებით.

3. შუალედური და საბოლოო ანგარიშის განხილვისას საგრანტო პროექტით გათვალისწინებული ვალდებულებების შეუსრულებლობის შემთხვევაში გრანტის მიმღებს განესაზღვრება ხარვეზის გამოსწორების გონივრული ვადა. საგრანტო ხელშეკრულებაში ცვლილების განხორციელება შესაძლებელია გრანტის მიმღების მიერ წარმოდგენილი დასაბუთებული წერილობითი მოთხოვნის საფუძველზე. მოთხოვნილი ცვლილება უნდა იყოს დაკავშირებული პროექტით გათვალისწინებულ მიზნებსა და ამოცანების შესრულებასთან.

**მუხლი 10. დამატებითი მოთხოვნები გრანტის მიმღებთა მიმართ**

1. სავალდებულოა, გრანტის მიმღებმა დოქტორანტმა პროექტის ფარგლებში განხორციელებული კვლევის მასალებზე დაყრდნობით გამოაქვეყნოს მინიმუმ ერთი სამეცნიერო სტატია საერთაშორისო რეფერირებად და ციტირებად გამოცემებში ან წარმოადგინოს ცნობა სტატიის გამოსაქვეყნებლად მიღების შესახებ. საერთაშორისო რეფერირებად და ციტირებად გამოცემად ფონდის მიერ განიხილება ის ჟურნალები, წიგნები და კრებულები, რომლებიც ინდექსირებულია: Scimago Journal Ranking და Impact Factor რეიტინგებში ან/და Elsevier (Scopus და Science Direct) Web of Science, ERIH plus. სასურველია სტატია გამოქვეყნდეს სტაჟირების სამეცნიერო ხელმძღვანელის თანაავტორობით.

2. გრანტის მიმღები ვალდებულია, საგრანტო პროექტის ფარგლებში განხორციელებული კვლევის შედეგების ამსახველ პუბლიკაციებში (სტატია, მონოგრაფია, საკონფერენციო აბსტრაქტი და ა.შ.) მიუთითოს, რომ კვლევა განხორციელდა „შოთა რუსთაველის საქართველოს ეროვნული სამეცნიერო ფონდის მხარდაჭერით [გრანტის ნომერი ...]“ / „This work was supported by Shota Rustaveli National Science Foundation of Georgia (SRNSFG) [grant number …]“. იმ შემთხვევაში, თუ გამოქვეყნებულ პუბლიკაციაში არ იქნება ასახული ზემოაღნიშნული ინფორმაცია, წარმოდგენილი დოკუმენტი არ განიხილება ფონდის მიერ პროგრამული მონიტორინგის განხორციელებისას. ერთ სტატიაზე შესაძლებელია მითითებული იყოს ფონდის მიერ გაცემული მხოლოდ ერთი გრანტის ნომერი.

3. საგრანტო პროექტის ფარგლებში შექმნილ ვიზუალურ პროდუქციაზე (ნაბეჭდ, ფოტო, აუდიო, ვიდეო, ელექტრონულ პროდუქციაზე და ვებგვერდზე) სავალდებულოა განთავსდეს შოთა რუსთაველის საქართველოს ეროვნული სამეცნიერო ფონდის ლოგო და მითითებული იყოს, რომ საგრანტო პროექტი განხორციელდა “შოთა რუსთაველის საქართველოს ეროვნული სამეცნიერო ფონდის მხარდაჭერით”.

4. ფონდი უფლებამოსილია გრანტის მიმღებთა მიერ წარდგენილი პროექტის აბსტრაქტი, პროგრამული ანგარიშები და ბეჭდვითი ან/და ვიზუალური მასალები გამოიყენოს საკუთარი საქმიანობის ანგარიშში, ბეჭდვით და ელექტრონულ გამოცემებში, განათავსოს ფონდის ვებგვერდებზე.

5. გრანტის მიმღები ვალდებულია მონაწილეობა მიიღოს ერთ საერთაშორისო კონფერენციაში, სიმპოზიუმში ან სამუშაო შეხვედრაში.

6. გრანტის მიმღები ვალდებულია ჩაატაროს საქართველოს სკოლებში მასწავლებლებისა და მოსწავლეებისათვის, კვლევის შედეგებზე დაფუძნებული ორი სემინარი საგრანტო ხელშეკრულებით განსაზღვრულ ვადაში.